Lukács Izabella

*Eső közben*

Alszol, de itt az eső szakad

meg a kerek folytonosság fogai közt.

Kettőnk közül most ki a szabad?

Aki vizekben ázik vagy aki füröszt?

Mert miattad van, érted - talán,

hogy helyetted futok az erdő fekete

fái között minden éjszakán,

és hogy a vége az mindig az eleje.

Ha én kiérek, hagyom, hogy engem beérj

majd a kiirthatatlan pontban.

Tenyerem tarkódon, mint ágon a levél,

nem érzed, de tudod, hogy ott van.

*Riadt őzek*

Megmutatni akarlak, de el se mondanálak.

Nem tudlak. A falak melyik felére rejtselek?

Ablaknál a csipkeárnyék, ilyennek sejtelek,

a lámpafény feketére fakult oldalának.

Ha kérded, mosolyom meztelen. Ki csalt elő kit?

Nézem az arcod büszke, rejtett rezdüléseit,

és te majd azt mondod, így akartad, így, te magad.

Legyek a vadak közt a vágy, a vágyak közt a vad.

Jöttél némán, nesztelen, de én hittem a hangot.

Láttalak. A mezőszélben, mint a riadt őzek,

ha dacosan egymást űzve-csalva kergetőznek,

és nyomunkban szanaszét szállnak apró pitypangok.

*Mégis megmaradni*

holnap hajnalban fel-felsírnak a fények,

fakó és fájó foltjai az énnek.

és te megint megpróbálod összemosni, pont úgy, mint

pirosat a fehérrel, a volt és a lesz arcait.

mert ma mégis megmaradni kell,

tangózni tegnapok tévedéseivel,

a vadvirág mindig hamarabb kikel,

s keserű kristálytorkokban a halhatatlan játszik,

ha hervad a rózsa, a pipacs örökké virágzik,

mert ma mégis megmaradni kell.